Ludvig Field

Ludvig Field var født på Fjeldingbakken i Rakkestad, Østfold. Han gjennomgikk kavaleriets underoffiserskole, og emigrerte til Amerika i 1886, men han kom tilbake etter ti år. Han reiste imidlertid snart ut igjen, denne gang til Sør-Afrika. Her arbeidet han i gullgruvene i Transvaal inntil boerkrigen stanset dem. Da begynte han med treskeverk drevet av lokomobil som han hadde importert fra Amerika. Med det reiste han rundt og tresket korn for bøndene. Etter boerkrigen bygde han opp mølle, smie og vognfabrikk. Han kjøpte jord og drev oppdrett og handel med husdyr og landbruksprodukter. I mange år var Field entreprenør ved veianlegg og byggmester i Nylstroom, hvor han var medlem av byrådet i 20 år og var borgermester i 4 år. Han skjenket byen både rådhus og kirke. Han drev også virksomhet på Madagaskar.

Ludvig Field skapte seg en formue på denne virksomheten, og opprettet flere legater. Det første legatet ble opprettet i 1926 med 100 000 kroner, og i 1932 opprettet han et nytt legat med samme beløp. Han ble utnevnt til ridder av 1. klasse av St. Olavs Orden i 1934.

Ludvig Field reiste mye i både Afrika, Asia og Europa, og han var hjemme i Norge flere ganger. I 1937 kom han hjem for godt, og det året etablerte han det tredje og største legatet på 300 000 kroner. I den forbindelse besluttet herredsstyret i Rakkestad enstemmig å utnevne ham til æresborger av Rakkestad. Han slo seg til slutt ned på Mysen.

Hans begravelse i 1944 ble betalt av Rakkestad kommune, som også reiste en bauta på graven.

Referanser

Litteratur 
 Martin Dehli: Rakkestads historie, bind III, Rakkestad kommune 1996

Norske forretningsfolk
Sørafrikanske borgermestere
Personer fra Rakkestad kommune
St. Olavs Orden
Fødsler i 1862
Dødsfall i 1944